Nordjyllands Politi har nu identificeret den mand, de mistænker for at stå bag alvorlig vold mod et 17-årigt offer i Aalborg i weekenden. Det sker efter en efterlysning kom ud i går . Der er tale om en 24-årig mand, der stammer fra det midtjyske område, oplyser Nordjyllands politi. - Vi har været ude for at lede efter ham på flere adresser, hvor vi mener, at han kunne opholde sig, men indtil videre er det ikke lykkedes for os at lokalisere ham og få ham anholdt, siger efterforskningsleder og politikommissær Kenneth Rodam. - Jeg vil derfor stærkt opfordre ham til at melde sig – så han kan forklare sig i sagen. Takker for henvendelser Politiet takker de borgere, der har henvendt sig med relevante informationer. - Via vores offentlige efterlysninger i pressen fik vi hurtigt mistænktes identitet fastslået, så vi nu kan få mulighed for at stille ham til regnskab for sine handlinger, siger Kenneth Rodam. Politiet leder stadig efter de personer – en kvinde og en mand – som den mistænkte var i følgeskab med på tidspunktet for overfaldet. - De skal afhøres til sagen, så deres rolle før, under og efter kan afklares, siger Kenneth Rodam.

Opsummering:
Det er en 24-årig mand fra Midtjylland, der står bag et groft overfald i Aalborg i weekenden.